# நயீப் புக்கெலே


**நயீப் அர்மாண்டோ புக்கெலே ஓர்ட்டெசு** (*Nayib Armando Bukele Ortez*, பிறப்பு: 24 சூலை 1981) எல் சால்வடோர் அரசியல்வாதியும், தொழிலதிபரும், 2019 முதல் அந்நாட்டின் அரசுத்தலைவரும் ஆவார். புதிய யோசனைகள் கட்சியின் உறுப்பினரான இவர், 1989-இற்குப் எல் சால்வடோரின் இரண்டு பெரிய அரசியல் கட்சிகளான வலதுசாரி தேசியவாத குடியரசுக் கூட்டணி, அல்லது இடதுசாரி பராபுண்டோ மார்ட்டி தேசிய விடுதலை முன்னணி ஆகியவற்றுள் ஒன்றின் வேட்பாளரல்லாத அரசுத்தலைவரான முதல் அரசியல்வாதி ஆவார். முன்னதாக பராபுண்டோ மார்ட்டி தேசிய விடுதலை முன்னணியில் நயீப் ஒரு உறுப்பினராக இருந்துள்ளார்.  

நயீப் 1999 இல் ஒரு விளம்பர நிறுவனத்தை நிறுவினார், அவரது தந்தை அர்மாண்டோ புக்கெலேயிற்குச் சொந்தமான ஒரு விளம்பர நிறுவனத்திலும் பணியாற்றினார்; இரண்டு நிறுவனங்களும் பராபுண்டோ மார்ட்டி தேசிய விடுதலை முன்னணிக்கான தேர்தல் பரப்புரை விளம்பரங்களை வெளியிட்டு வந்தன. 2011 இல், நயீப் அரசியலுக்கு வரப்போவதாக அறிவித்தார். அடுத்த ஆண்டு, அவர் அக்கட்சியில் சேர்ந்து, புதிய கஸ்காட்லான் நகர முதல்வராகத் தேர்ந்தெடுக்கப்பட்டார். பின்னர் சான் சால்வடாரின் முதல்வராக 2018 வரை பணியாற்றினார். சிறிது காலத்திற்குப் பிறகு நயீப் "புதிய யோசனைகள்" என்ற அரசியல் கட்சியைத் தொடங்கி, 2019 இல் அரசுத்தலைவருஇக்கான தேர்தல் பரப்புரையைத் தொடர்ந்தார். சால்வடோரின் உச்ச தேர்தல் நீதிமன்றம் இக்கட்சியைப் பதிவு செய்ய மறுத்ததை அடுத்து, நயீப் தேசிய ஒற்றுமைக்கான மாபெரும் கூட்டணி என்ற கட்சியில் அரசுத்தலைவர் பதவிக்குப் போட்டியிட்டு 53% வாக்குகளுடன் வெற்றி பெற்றார்.  

புக்கெலே சூலை 2019 இல் பிராந்தியக் கட்டுப்பாட்டுத் திட்டத்தைச் செயல்படுத்தினார், இது நாட்டின் 2019 கொலை விகிதத்தை 100,000 பேருக்கு 38 ஆகக் குறைக்க முயன்ற ஒரு கும்பல்-எதிர்ப்புத் திட்டமாகும். புக்கெலே பதவியேற்ற முதல் ஆண்டில் கொலைகள் 50 சதவிகிதம் குறைந்தது. எல் ஃபாரோ, அமெரிக்க அரசுத் திணைக்களம் ஆகியவை கொலை விகிதத்தைக் குறைக்க புக்கெலேயின் அரசாங்கம் இரகசியமாகக் கும்பல்களுடன் பேச்சுவார்த்தை நடத்தியதாகக் குற்றம் சாட்டின. மார்ச் 2022 இல் ஒரு வார இறுதியில் 87 பேர் கொலைக் கும்பலால் கொல்லப்பட்டதை அடுத்து, புக்கெலே கும்பல்களுக்கு எதிராக நாடு தழுவிய அடக்குமுறையைத் தொடங்கினார். இதன் விளைவாக அக்டோபர் 2024 க்குள் 82,900-இற்கும் மேற்பட்டோர் கைது செய்யப்பட்டனர், 12,000 க்கும் அதிகமானோர் புதிய பயங்கரவாத தடுப்பு மையத்தில் சிறையில் அடைக்கப்பட்டனர். நாட்டின் கொலை விகிதம் 2023 இல் 100,000 க்கு 2.4 ஆகக் குறைந்தது, இது அமெரிக்காக்களில் (கனடாவிற்குப் பிறகு) இரண்டாவது மிகக் குறைந்த வீதமாகும். எல் சால்வடோரில் பிட்காயினை 2021 இல் சட்டப்பூர்வமாக்கினார். அத்துடன் புவிவெப்ப ஆற்றலைப் பயன்படுத்துவதில் கவனம் செலுத்தி பிட்காயின் நகரத்தை உருவாக்குவதற்கான திட்டங்களை ஊக்குவித்தார். சூன் 2023 இல், உள்ளூராட்சி சபைகளின் எண்ணிக்கையை 262-இல் இருந்து 44 ஆகவும், சட்டமன்றத்தில் உள்ள உறுப்பினர்களின் எண்ணிக்கையை 84-இலிருந்து 60 ஆகவும் குறைப்பதற்கான புக்கெலேயின் முன்மொழிவுகளுக்கு சட்டமன்றம் ஒப்புதல் அளித்தது. 2024 அரசுத்தலைவர் தேர்தலில் மீண்டும் போட்டியிட்டு 85% இற்கும் மேல் பெற்று பெருவெற்றி பெற்றார். 1944-இற்குப் பிறகு இரண்டாவது தடவையாகத் முதல் சால்வடோர் அரசுத்தலைவர் ஆனார்.  

அரசியல்வாதிகள், ஆர்வலர்கள், பத்திரிகையாளர்கள் புக்கெலே ஒரு சர்வாதிகார, எதேச்சாதிகார ஆட்சியாளர் என்று குற்றம் சாட்டினர். மே 2021 இல், அந்த ஆண்டு சட்டமன்றத் தேர்தலில் "புதிய யோசனைகள்" கட்சி சட்டமன்றப் பெரும்பான்மையை வென்ற பிறகு, சட்டமன்றத்தில் புக்கெலேயின் ஆதரவாளர்கள் சட்டமா அதிபர், உச்ச நீதிமன்ற அரசியலமைப்பு அவையின் அனைத்து ஐந்து நீதிபதிகள் ஆகியோரை மாற்ற வாக்களித்தனர். புக்கெலே சமூக ஊடகங்களில் பத்திரிகையாளர்களையும், செய்தி நிறுவனங்களையும் தாக்கியுள்ளார் என்றும், பத்திரிகைகளை தணிக்கை செய்யும் சட்டங்களைக் கொண்டு வந்தார் என்றும் விமரிசகர்கள் கூறுகின்றனர். புக்கெலே அரசுத்தலைவராகும் முன்னர், அவர் தன்னைத் தீவிர இடதுசாரி உறுப்பினராகக் கருதினார்; அரசுத்தலைவரான பின்னர், அவர் எந்த அரசியல் சித்தாந்தங்களுடனும் அடையாளம் காணவில்லை, ஆனால் அரசியல் ஆய்வாளர்கள் அவரை ஒரு பரப்பியப் பெருந்திரள்வாதி என்றும் பழமைவாதி என்று கூறுகின்றனர். புக்கெலே எல் சால்வடார் மட்டுமல்லாது இலத்தீன் அமெரிக்கா முழுவதும் பிரபலமானவராக உள்ளார்.